Molefe moet miljoene terugbetaalBrian Molefe Die hooggeregshof in Pretoria het Donderdag beveel dat Brian Molefe, die omstrede voormalige hoof van Eskom, die R11 miljoen wat hy reeds ontvang het as deel van sy pensioenuitbetaling by die kragvoorsiener moet terugbetaal. Die DA en die vakbond Solidariteit het die hof genader vir ŉ beslissing dat Molefe se pensioenuitbetaling van R30,1 miljoen onwettig was en tersyde gestel moet word. Molefe het reeds R11 miljoen van hierdie geld ontvang. Die DA en Solidariteit het aangevoer aangesien Molefe slegs ŉ vaste vyfjaarkontrak met Eskom aangegaan het, is daar geen manier dat hy geregtig is op ŉ uitbetaling van Eskom se pensioenfonds nie. Solidariteit het die uitspraak verwelkom en gesê geregtigheid het geseëvier. “Die hof het daarmee bevestig dat korrupte aktiwiteite vir net so lank weggesteek kan word,” het Dirk Hermann, bestuurshoof van Solidariteit, gesê. Hermann het gesê dié saak moes nooit eens in die hof beland het nie. “Dit is ŉ kwade dag wanneer hoëprofiel-Suid-Afrikaners hof toe moet gaan om korrupte aktiwiteite te probeer verdedig. Molefe se onregmatige pensioenuitbetaling voldoen aan die klassieke definisie van korrupsie.” Hy het gesê die uitspraak is ’n belangrike slag wat in die stryd teen korrupsie geslaan is, maar dat dit nie die einde van die pad is nie. “Die uitspraak berei ook die weg voor vir strafregtelike vervolging,” het hy bygevoeg. “Die direkteur van openbare vervolging het in reaksie op Solidariteit se hofstukke reeds onder eed bevestig dat moontlike strafregtelike oortredings deur Molefe ondersoek gaan word.” Hermann sê voorts dat Solidariteit die direkteur van openbare vervolging aan sy woord gaan hou en beplan om binne twee weke voorleggings oor die gronde vir strafregtelike vervolging van Molefe te doen. Hy het gesê Solidariteit sal verdere kommentaar lewer sodra hy die uitspraak bestudeer het. Hou Maroela Media dop vir meer.